Det vakte en del opsigt, da ishockeyklubben Aalborg Pirates og spilleren Bjarke Møller for nylig sagde farvel til hinanden efter uenighed om et kontraktudspil til den dengang skadede spiller. Nu træner Bjarke Møller, der sidste år var med Danmark til VM, igen med i den nordjyske klub. - Den er god nok, siger Aalborg Pirates' direktør, Frederik Åkesson, til hockeyligaen.dk. - Bjarke trænede med os i går, og det bedste og ærligste svar jeg kan give på, om han har en fremtid i klubben og på holdet, er, at tiden må vise det. - Men vi håber på et positivt udfald, og forhåbentlig kan det lykkes, at Bjarke kommer tilbage i Pirates-trøjen, siger Frederik Åkesson. Skilsmissen mellem parterne skete i sidste måned. Aalborg Pirates havde ophævet kontrakten med den skadede spiller inden for prøveperioden. Klubben tilbød ham herefter en ny kontrakt på dårligere vilkår, hvilket førte til balladen.

Opsummering:
Bjarke Møller er tilbage på træningsbanen for Aalborg Pirates, men han har endnu ikke fået en ny kontrakt.